b'\n_START_ARTICLE_\nHaug landbruksskole\n_START_PARAGRAPH_\nHaug landbruksskole l\xc3\xa5 i Vardal i Oppland. Her var det skolevirksomhet fra 1857 til 1896. Christians amt (det seinere Oppland fylke) kj\xc3\xb8pte garden Haug til skolegard i 1856, og fikk arkitekt Otto Hjort Friis til \xc3\xa5 planlegge bebyggelsen. Husa p\xc3\xa5 skolegarden ble bygd 200 meter nord\xc3\xb8st for det gamle tunet. I l\xc3\xb8pet av sine 39 \xc3\xa5r uteksaminerte skolen 395 elever, i tillegg til de som hadde v\xc3\xa6rt innom uten \xc3\xa5 ta eksamen._NEWLINE_Haug var den f\xc3\xb8rste landbruksskolen i Christians amt og et av de f\xc3\xb8rste store prosjektene til formannskapet i amtet. Da skolen ble flytta til Storhove i 1896, var det mot stemmene til ordf\xc3\xb8rerne p\xc3\xa5 Vestopplanda. Ogs\xc3\xa5 i 1850-\xc3\xa5ra, da amtsformannskapet diskuterte kj\xc3\xb8p av landbruksskolegard, var det ei klar geografisk deling mellom Gudbrandsdalen p\xc3\xa5 den ene sida og Vestopplanda og Valdres p\xc3\xa5 den andre. Landbruksskoledebattene er s\xc3\xa5ledes tidlige eksempler p\xc3\xa5 de politiske kl\xc3\xb8yvingstendensene i Oppland fylke.'